તમે કોઈ પણ ગુંડા, લફંગા, ગુનેગાર કે ક્રિમિનલને વોટ ન જ આપો, પછી ભલે તે તમારા મનગમતા નેતાનો કે મનગમતા પક્ષનો ઉમેદવાર કેમ ન હોય. આ વખતના ચૂંટણી પ્રચારમાં કેટલાક નેતાઓએ ગુનાખોરોને સંસદમાંથી બહાર કાઢવાની વાતો કરી છે. પણ તમે એવું મતદાન કરો કે તેઓ સંસદ સુધી પહોંચે જ નહીં. ધારાગૃહોમાં પહોંચાડવા માટે પહેલાં ગુનેગારોને ટિકિટો આપવી અને પછી તેમને ધારાગૃહોમાંથી હાંકી કાઢવાની વાતો કરવી એ નર્યો વાણીવિલાસ છે, એટલું જ નહીં, તે મતદારોની સમજણ શક્‍તિનું અપમાન પણ છે. મતદાર નક્કી કરે કે ગુનેગાર ભલે ગમે તે પક્ષનો મેમ્‍બર હશે, હું તેને સંસદમાં જવા નહીં જ દઉં.